LATVIJAS REPUBLIKAS 13. SAEIMAS

AIZSARDZĪBAS, IEKŠLIETU UN KORUPCIJAS NOVĒRŠANAS KOMISIJAS SĒDES

**PROTOKOLS Nr. 108**

**2020. gada 13.maijā**

Atklāta sēde, sākas plkst. 10.00, beidzas plkst. 11.55

Attālināti, videokonferences formātā

Piedalās:

**komisijas locekļi:** **Juris Rancāns** *(komisijas priekšsēdētājs)*, **Aldis Blumbergs** *(komisijas priekšsēdētāja biedrs)*, **Edvīns Šnore *(komisijas sekretārs)*, Raimonds Bergmanis, Ivans Klementjevs, Ainars Latkovskis, Mārtiņš Staķis, Atis Zakatistovs, Normunds Žunna**

**komisijas darbinieki**: vecākā konsultante Ieva Barvika, konsultante Kristiāna Bumbiere, tehniskā sekretāre Brenda Veiskate;

**citas personas:**

* **Ministru prezidenta parlamentārā sekretāre Evika Siliņa;**
* Starpinstitūciju darbības koordinācijas grupas vadītājs **Mārtiņš Baltmanis**;
* Krīzes vadības padomes sekretariāta vadītājs **Kaspars Druvaskalns**;
* **Ārlietu ministrijas parlamentārā sekretāre Zanda Kalniņa-Lukaševica;**
* Aizsardzības ministrijas valsts sekretārs **Jānis Garisons**;
* Veselība ministrijas Veselības aprūpes departamenta direktore **Anita Valdmane**;
* Veselības ministrijas Sabiedrības veselības departamenta direktore **Santa Līviņa**;
* Satiksmes ministrijas valsts sekretāra vietnieks **Dins Merirands**;
* Iekšlietu ministrs **Sandis Ģirģens**;
* Iekšlietu ministrijas parlamentārā sekretāre **Signe Bole**;
* Valsts policijas priekšnieka p.i. **Andrejs Grišins**;
* Rīgas pašvaldības policijas priekšnieks **Juris Lūkass**;
* Ekonomikas ministrijas valsts sekretāra vietniece **Zaiga Liepiņa**;
* Saeimas Sabiedrisko attiecību biroja Preses dienesta vecākā konsultante **Elīna Gulbe**;
* Saeimas deputāte **Linda Ozola**;

**Mediju pārstāvji:** Gatis Kristovskis, Ināra Egle, Gunita Gailāne;

**Sēdi vada:** komisijaspriekšsēdētājs J.Rancāns,

**Protokolē:** K.Bumbiere.

Darba kārtība:

1. Aktuālā situācija ar Covid-19 izplatību saistītā valsts apdraudējuma pārvarēšanā.

2. Ministru kabineta 2020. gada 7. maija rīkojums Nr. 254 par grozījumiem Ministru kabineta 2020. gada 12. marta rīkojumā Nr. 103 “Par ārkārtējās situācijas izsludināšanu””.

3. Ārkārtējās situācijas laikā noteikto ierobežojumu pārkāpumi š. g. 9. maijā.

4. Dažādi.

**Izskatāmie dokumenti:**

1. Saeimas lēmuma projekts uz 1 lp.
2. Ministru prezidenta 2020. gada 8. maija vēstule Nr.90/TA-830 (2020) uz 1 lp.
3. Ministru kabineta 2020. gada 7. maija rīkojums Nr. 254 “Grozījumi Ministru kabineta 2020. gada 12. marta rīkojumā Nr. 103” “Par ārkārtējās situācijas izsludināšanu”” uz 5 lp.
4. Ministru kabineta 2020. gada 7. maija sēdes protokola Nr. 31 6.§ izraksts uz 1 lp.

**J.Rancāns** iepazīstina ar komisijas sēdes darba kārtību, aicinot pirmos divus jautājumus izskatīt vienoti. Dod vārdu uzaicinātajām personām iepazīstināšanai ar aktuālo situāciju ar Covid-19 izplatību saistītā valsts apdraudējuma pārvarēšanā un pieņemtajiem Ministru kabineta grozījumiem.

**1.Aktuālā situācija ar Covid-19 izplatību saistītā valsts apdraudējuma pārvarēšanā.**

**2. Ministru kabineta 2020. gada 7. maija rīkojums Nr. 254 “Grozījumi Ministru kabineta 2020. gada 12. marta rīkojumā Nr. 103 “Par ārkārtējās situācijas izsludināšanu””.**

**E.Siliņa** informē komisijas deputātus par apjomīgo Ministru kabineta 2020. gada 7. maija rīkojumu Nr. 254 “Grozījumi Ministru kabineta 2020. gada 12. marta rīkojumā Nr. 103 “Par ārkārtējās situācijas izsludināšanu””, informē par tajā ietverto ārkārtējās situācijas pagarinājumu līdz 2020. gada 9. jūnijam, kā arī iepazīstina ar rīkojumā iekļautajiem grozījumiem.

**M.Baltmanis** papildina E.Siliņas teikto, informē par paveikto un plānotajiem pasākumiem no Starpinstitūciju darbības koordinācijas grupas puses. Iepazīstina ar aktualitātēm saistībā ar ķirurģisko sejas masku un higiēnisko sejas masku ražošanas iespējām, kā arī Valsts policijas veikto darbu, veicot kontroles pasākumus.

**K.Druvaskalns** papildus informē, ka šā gada 9. jūnijs, kā ārkārtējās situācijas pagarināšanas termiņš, šobrīd izvēlēts tādēļ, ka 12. maijā stājušies spēkā virkne atvieglojumu. Tuvākos rezultātus šiem atvieglojumiem redzēsim pēc aptuveni trīs nedēļām, tas būs atskaites punkts tam, kā noteiktie atvieglojumi ietekmē slimības izplatību.

**S.Ģirģens** informē, ka E.Siliņa izstāstījusi detalizēti par būtiskāko grozījumos. Akcentē stratēģiskās komunikācijas ar sabiedrību nozīmīgumu, sabiedrības izpratnes veicināšanu.

**S.Bole** papildina par aktualitātēm, norādot, ka daudz cilvēku interesējas par ceļošanas iespēju atjaunošanu.

**A.Valdmane** saistībā ar Veselības ministrijas kompetencē esošajiem jautājumiem informē, ka veikti pakāpeniski soļi. Paplašināta pieejamība plānveida pasākumiem, papildus noteikti drošības pasākumi pirms attiecīgiem pakalpojumiem, kritēriji, lai šos pakalpojumus varētu sniegt. Informē par ātro Covid-19 testu pieejamību šobrīd un plānoto pieejamību.

**D.Meririands** informē, ka būtiskākie grozījumi Ministru kabineta rīkojumā, kas skar Satiksmes ministrijas kompetenci, ir saistīti ar deleģējumu satiksmes ministram noteikt piesardzības pasākumus sabiedriskajā transportā, skaidro uz sabiedrisko transportu attiecinātos distancēšanās noteikumus, noteikto deguna un mutes aizsegu lietošanu.

**J.Garisons** iepazīstina ar aktualitātēm saistībā ar iepirkumiem attiecībā uz individuālajiem aizsarglīdzekļiem, galvenajiem ar šo iepirkumu veikšanu saistītajiem izaicinājumiem.

**Z.Liepiņa** informē par aktualitātēm saistībā ar Ekonomikas ministrijas kompetencē esošajiem jautājumiem, tai skaitā sertificētas laboratorijas izveides iespēju izvērtēšanu, tirdzniecības centru darba laika maiņām, tūrisma atvieglojumiem Baltijas valstu robežās.

*R.Bergmanis un A.Valdmane diskutē par eksprestestiem un to pieejamību.*

**Z.Kalniņa-Lukaševica** iepazīstina ar Ārlietu ministrijas kompetencē esošajiem jautājumiem, būtiskākajiem jaunumiem – vienotu ceļošanas telpu starp Baltijas valstīm, izmaiņām vīzu izsniegšanas kārtībā, izmaiņām saistībā ar konsulārās palīdzības pakalpojumu sniegšanu, aktualitātēm repatriācijas reisu veikšanā.

*I.Klementjevs un S.Līviņa diskutē par sportošanas iespējām, paredzamo sporta sacensību norisi, iespēju peldēties atklātās peldvietās.*

*R.Bergmanis, M.Baltmanis, J.Garisons, K.Druvaskalns diskutē par individuālo aizsardzības līdzekļu pieejamību un rezervēm jauna slimības uzliesmojuma gadījumā.*

*R.Bergmanis, Z.Kalniņa-Lukaševica, Z.Liepiņa, M.Baltmanis izsakās par aizsardzības līdzekļu piegādēm no Ķīnas, situāciju Ķīnā, vēstniecību iesaistīšanos, kā arī citu valstu pieredzi šī jautājuma risināšanā.*

**J.Rancāns** aicina deputātus balsot par komisijas sagatavoto Saeimas lēmuma projektu “Par Ministru kabineta 2020. gada 7. maija rīkojumu Nr. 254, ar kuru grozīts 2020. gada 12. marta rīkojums Nr. 103 “Par ārkārtējās situācijas izsludināšanu””.

**Balsojums:**

*J.Rancāns – par, A.Blumbergs – par, E.Šnore – par, R.Bergmanis – par, I.Klementjevs – par, A.Latkovskis – par, M.Staķis – par, A.Zakatistovs – par, N.Žunna – par.*

**LĒMUMS:**

* Atbalstīt Saeimas lēmuma projektu “Par Ministru kabineta 2020. gada 7. maija rīkojumu Nr. 254, ar kuru grozīts 2020. gada 12. marta rīkojums Nr. 103 “Par ārkārtējās situācijas izsludināšanu””.
* lūgt Saeimas Prezidiju iekļaut komisijas sagatavoto lēmuma projektu Saeimas š.g. 14. maija ārkārtas sēdes darba kārtībā.

**3. Ārkārtējās situācijas laikā noteikto ierobežojumu pārkāpumi š. g. 9. maijā.**

**J.Rancāns** aicinapāriet pie nākamā sēdes darba kārtības punkta un izskatīt jautājumu par ārkārtējās situācijas laikā noteikto ierobežojumu pārkāpumiem š. g. 9. maijā.

**S.Ģirģens** skaidro situāciju, darīto sabiedriskās kārtības un ārkārtējās situācijas laikā noteikto ierobežojumu nodrošināšanā, veiktajiem preventīvajiem pasākumiem, izvērtētajiem iespējamajiem scenārijiem cilvēku plūsmas organizēšanai pie Uzvaras pieminekļa 9. maijā, situācijas monitorēšanu, konstatētajām aktivitātēm 9.maijā Rīgā un ārpus Rīgas.

**A.Grišins** papildina, informējot par izaicinājumiem policijai saistībā ar 9.maijā notikušajām aktivitātēm, iepriekšējos gados šādos pasākumos konstatēto, veiktajiem preventīvajiem darbiem, lai samazinātu cilvēku skaitu, procesa menedžēšanu un cilvēku daudzumu visas dienas laikā pie Uzvaras pieminekļa. Informē par 9. maija norisēm, kas notika ārpus Rīgas.

**A.Zakatistovs** vērš uzmanību, ka pieslēdzies komisijas sēdei no Iekšlietu ministrijas, simboliski parādot partijas politisko vērību šim jautājumam. Komentē situāciju saistībā ar 9.maija norisēm, šajā gadā konstatētās situācijas salīdzinājumu ar iepriekšējos gados redzēto. Saistībā ar šī jautājuma politisko nozīmību, norāda, ka notikušais tiks izanalizēts, sagatavoti procesi nākotnei, skatīta starptautiskā pieredze. Komentē jautājumu par Covid-19 saskari ar 9.maija notikumiem.

*E.Šnore, S.Ģirģens un A.Zakatistovs diskutē par liela cilvēku skaita atrašanos vienā vietā pandēmijas laikā, policijas lomu kārtības nodrošināšanā un pieņemtajiem lēmumiem.*

**A.Latkovskis** norāda, ka, lai noskaidrotu visu, būtu jārīko slēgta sēde ar drošības dienestu dalību. Papildus norāda, ka tad, kad uzsāktie administratīvie procesi beigsies, gribētu no Valsts policijas pilnu informāciju iesniegtu komisijai par to, kur, kad, par ko, cik ir sodīti.

**E.Šnore** pauž neizpratni par 9.maija norišu akceptēšanu, ja Valsts policijai un Iekšlietu ministrijai bija zināms, ka pulcēsies potenciāli liels cilvēku skaits.

**J.Lūkass** pievienojas nozares profesionāļu paustajiem viedokļiem. Norāda, ka ir lietas, ko vienmēr var uzlabot, taču pēc situācijas analīzes veikšanas ir konstatējams, ka policija ir rīkojusies atbilstoši savai kompetencei.

**J.Rancāns** norāda uz viedokļu nesakritībām, ja ņem vērā Valsts policijas, Iekšlietu ministrijas un iedzīvotāju viedokļus. Vaicā, cik protokoli ir noformēti par distances neievērošanu, cik par pirotehnikas lietošanas pārkāpumiem, cik par smēķēšanu.

**A.Grišins** komentē par sociālajos tīklos publicētajiem attēliem un cilvēku plūsmu pie Uzvaras pieminekļa 9. maijā. Informē, ka uz vietas sastādīti 46 administratīvie protokoli, 70 administratīvās lietas.

**S.Ģirģens** komentē protokolu skaitu un statistiku. Norāda, ka ir lietas, kas ir jāizlabo, profesionāļu lokā turpināsies ne tikai sapulces, bet arī praktiskās mācības, komisijai tiks ziņots par veiktajiem pasākumiem sabiedriskās kārtības uzlabošanā.

**J.Rancāns** norāda, ka sociālajos tīklos cilvēki lika fotogrāfijas ar pārkāpumiem. Šis sabiedriskais sašutums ir saprotams. Politiķiem ir pienākums noprognozēt šo iespējamo viļņošanos un veikt attiecīgus pasākumus. Šobrīd skaidrojums ir tāds, it kā nekas nebūtu noticis, bet tajā pašā laikā cilvēki ir sašutuši. Viens no galvenajiem argumentiem ir tas, ka 4. maijā cilvēkiem nebija ļauts nolikt ziedus, savukārt 9. maijā redzam citu situāciju. Politiķiem, ir jāsaprot nianses, jāveic arī skaidrojošais darbs, J.Rancāns attiecīgi aicina Iekšlietu ministriju un politisko vadību S.Ģirģena personā atzīt pieļautās kļūdas un nākotnē organizēt un plānot pasākumus tā, lai sabiedrībai būtu skaidrs, ka Iekšlietu ministrija stāv šo sociālās distancēšanās pasākumu ierobežošanas sardzē. Ņemot vērā, ka 30. martā Iekšlietu ministrs aizstāvēja ideju, ka nepieciešami vēl lielāki sociālās distancēšanās pasākumi, J.Rancāns aicina atzīt kļūdas un turpmāk plānot darbu labāk.

**J.Rancāns** pateicas visiem sēdes dalībniekiem un pasludina sēdi par slēgtu.

Komisijas priekšsēdētājs J.Rancāns

Komisijas sekretārs E.Šnore

Sēdi protokolēja K.Bumbiere